Resolució de 10 de març de 2016, d'inadmissió de la Reclamació 10/2016
Informació relativa al Centre d'Acollida d'Animals del municipi.
No s'ha esgotat el termini per tal que l'administració reclamada faci el lliurament material de la informació sol·licitada.
Ajuntament, Manca de lliurament material, Inadmissió, Reclamació prematura,
L'article 39.1 LTAIPBG estableix que les resolucions expresses o presumptes en matèria d'accés a la informació pública poden ser objecte de reclamació gratuïta i voluntària davant de la GAIP; aquest és el cas de l'objecte d'aquesta reclamació contra la falta de resolució expressa per part de l'Ajuntament de Begues de la sol·licitud d'informació formulada per la persona reclamant el 31 de desembre de 2015, i la posterior petició de lliurament efectiu de la informació, de data 5 de febrer de 2016, en entendre que s'havia reconegut el seu dret per silenci administratiu estimatori.
Sobre les conseqüències de la manca de resolució expressa de l'administració
L'article 33.1 de l'LTAIPBG, estableix que les sol·licituds d'accés a la informació pública s'han de resoldre en el termini d'un mes, a comptar del dia següent a la recepció de la sol·licitud, i l'article 35.1 de l'LTAIPBG assenyala que si l'administració no resol i notifica dins el termini establert, la sol·licitud s'entén estimada, llevat que concorri algun dels límits als quals la pròpia llei fa referència o que una norma amb rang de llei estableixi que l'efecte del silenci sigui desestimatori, total o parcial, amb relació a una determinada informació.
D'acord amb l'article 35.3 de l'LTAIPBG, en el cas de silenci administratiu estimatori, l'Administració està obligada a facilitar l'accés a la informació pública en el termini establert per l'article 36.1 (és a dir, trenta dies), a comptar del moment en què la persona sol·licitant ho demana.
Extemporaneïtat de la reclamació
En el cas que ens ocupa, de la documentació aportada per la persona reclamant es dedueix que la sol·licitud d'informació que va adreçar a l'Ajuntament de Begues no va ser resolta en el termini d'un mes i que no consta la concurrència de cap dels límits establerts per l'LTAIPBG, o altres lleis, per a tenir accés a la informació pública interessada.
Concretament, en la sol·licitud presentada, la persona reclamant demana que se li indiqui l'Ordenança de tinença d'animals domèstics que està vigent al municipi i diferents informacions sobre el Centre de Recollida d'Animals i les polítiques de protecció que es segueixen per part de la corporació.
En relació al Centre, demana dades concretes sobre el cost de creació i posada en funcionament de la instal·lació, el nombre de gossos que hi han passat des de la seva creació, quants han estat adoptats, quants han pogut ser retornats als seus propietaris, quants gossos han estat capturats per la Policia Municipal en aquest període, amb quines protectores es col·labora actualment, quants gossos estan censats al registre municipal i l'estimació del número de gossos que hi pot haver realment en el municipi, cosa que no porta implícita la necessitat de revelar cap dada de caràcter personal creditora d'especial protecció, ni cap altre límit del dret d'accés a la informació.
No obstant això, l'administració no ha donat la informació en el període d'un mes previst a l'LTAIPBG, ni ha donat resposta a l'escrit de data 5 de febrer de 2016, en el que la persona reclamant sol·licitava el lliurament efectiu de la informació, si bé s'ha de tenir en compte que el dia 18 de febrer de 2016, data en la que va tenir entrada en el registre de la GAIP la reclamació que és objecte d'aquesta resolució, no havia transcorregut el termini de trenta dies (hàbils) a comptar des de la presentació a l'Ajuntament de Begues de la sol·licitud de lliurament efectiu de la informació per que l'administració li lliurés.
Inadmissibilitat de la reclamació
Atès que no s'ha esgotat el termini legal establert per tal que l'Administració faci el lliurament material de la informació, no queda acreditat el requisit que la llei exigeix per tal que la GAIP pugui intervenir davant de l'Ajuntament de Begues per a vetllar pel compliment i les garanties del dret d'accés a la informació pública de la persona reclamant, cosa que podrà fer una vegada que transcorri el termini en el que aquest pot fer el lliurament efectiu de la informació i, eventualment, no la faciliti.
En conseqüència, la reclamació presentada és prematura.
Sobre la base dels antecedents i fonaments jurídics exposats, el Ple de la GAIP, en la sessió de 10 de març de 2016, resol per unanimitat: